ሲቪል ሰርቪስ ዩኒቨርሲቲ ሴቶችን ለማብቃት እያደረገ ላለው ጥረት ከተባበሩት መንግስታት ድርጅት ሽልማት አገኘ
– የኢትዮጵያ ሲቪል ሰርቪስ ዩኒቨርሲቲ ለስርዓተ ፆታ ተገቢ ምላሽ የሚሰጥ ህዝባዊ አገልግሎት መስጠት በሚል ዘርፍ የዘንድሮው የተባበሩት መንግስታት ህዝባዊ አገልግሎት ሽልማትን አገኘ፡፡ዩኒቨርሲቲው ለሽልማት ካበቁት ተግባራት መካከል ከታዳጊ ክልሎች የተውጣጡ ሴት የመንግስት ሠራተኞች በአማራጭ የትምህርት ዕድል ዩኒቨርስቲውን እንዲቀላቀሉ በማድረግ የሚሰጠው ልዩ ድጋፍ አንዱ ሲሆን ልላው ሴት መምህራንን በተለየ መርሃ ግብር በመቅጠር በዩኒቨርሲቲው የሴት መምህራንን ቁጥር የመጨመር ተግባር ነው፡፡ሽልማቱ ዩኒቨርሲቲው የበለጠ ጠንክሮ እንዲሰራ ያደርገዋል ያሉት የዩኒቨርስቲው ፕሬዝዳንት ዶ/ር ኃይለሚካኤል አበራ እውቅናው ለሌሎች ምሳል ሊሆኑ የሚችሉ በርካታ ስራዎችን እየሰሩ ላሉ ተቐማትም ትልቅ መነቃቃትን ይፈጥራል ብለዋል፡፡ዩኒቨርሲቲው ከታዳጊ ክልሎች ለተውጣጡ ሴት የመንግስት ሠራተኛ ተማሪዎች ወደ መደበኛ ትምህርት ከመግባታቸው በፊት የአራት ወራት የቅድመ ዩኒቨርሲቲ የማዘጋጃ ትምህርት ይሰጣል፡፡ ከዚህም በተጨማሪ በሴት ተማሪዎች መኝታ ክፍሎች አቅራቢያ የኮምፒውተርና ኢንተርኔት አገልግሎት እንዲያገኙ አድርጓል፡፡የዩንቨርሲቲው ሴት ተማሪዎች ዕድሜ ከፍ ያለ የመንግስት ሠራተነኞች ከመሆናቸው አንጻር በስነ ተዋልዶና ተያየዠ ጉዳዮች አገልግሎት የሚሰጡ የማህጸን ስፔሻሊስት በመቅጠር ድጋፍ እየሰጠ መሆኑን ወ/ሮ አባይ አከማቸው በዩኒቨርሲቲው የስርዓተ ፆታና ልማት ማዕከል ሃላፊ ተናግረዋል፡፡የዩንቨርሲቲው ሴት መምህራንን ቁጥር የመጨመር እንቅስቃሴ ምክንያትም የሴት መምህራን ቁጥር 25 በመቶ መድረሱን ነው ወ/ሮ አባይ የተናገሩት፡፡የተባበሩት መንግስታት ህዝባዊ አገልግሎት ሽልማት በየዓመቱ በአምስት ዘርፎች የሚሰጥ ሲሆን የኢትዮጵያ ሲቪል ሰርቪስ ዩኒቨርሲቲ “ለስርዓተ ፆታ ተገቢ ምላሽ የሚሰጥ ህዝባዊ አገልግሎት መስጠት” በሚለው ዘርፍ ተወዳድሮ ከኬንያው “ጤና በሞተር ብስክሌት” ከተባለው ፕሮጀክት ጋር በጋራ ሁለተኛ ደረጃን በመያዝ ነው ተሸላሚ የሆነው፡፡ዩኒቨርሲቲው ሽልማቱን የተረከበው የተባበሩት መንግስታት ሕዝባዊ አገልግሎት ቀን ከሰኔ 17 እስከ 20፣ 2005 ዓ.ም. በባህሬን ዋና ከተማ ማናማ በተከበረበት ሥነ ሥርዓት ላይ ነው፡፡   